21 Ntangu yandi tombulaka meso, yandi monaka bamvwama ke tula makabu na bo na bakesi ya makabu.+2 Ebuna yandi monaka nkento mosi ya mufwidi yina vandaka nsukami ke tula mbongo zole ya fioti ya bibende, ya ntalu fioti kibeni,*+3 mpi yandi tubaka nde: “Ya kieleka mono ke tubila beno nde mufwidi yai ya nsukami me tula mbongo mingi kuluta bo yonso.+4 Sambu bantu yai yonso me tula makabu yina me lutana na zulu ya kimvwama na bo, kansi nkento yai na kinsukami na yandi me tula yonso yina yandi vandaka na yo sambu na kuzinga.”+5 Na nima, ntangu bantu ya nkaka vandaka kutuba sambu na tempelo, mutindu bo me kumisaka yo kitoko ti matadi ya kitoko mpi ti bima yina bo me pesaka na Nzambi,+6 yandi tubaka nde: “Sambu na bima yai ya beno ke mona ntangu yai, na bilumbu ke kwisa ditadi mosi ve ta bikala awa na zulu ya ditadi ya nkaka, bo ta bwisa yo yonso.”+7 Ebuna bo yulaka yandi nde: “Longi, inki ntangu mambu yai ta salama kibeni, mpi inki ta vanda kidimbu ntangu mambu yai fwete salama?”+8 Yandi tubaka nde: “Beno keba nde muntu kukusa beno ve,+ sambu bantu mingi ta kwisa na zina na mono mpi ta tuba nde, ‘Mono kele yandi,’ mpi, ‘Ntangu ya bo me tulaka me finama.’ Beno landa bo ve.+9 Diaka, ntangu beno ta wa makelele ya bitumba mpi ya mavwanga,* beno tekita ve na boma. Sambu mambu yai fwete salama ntete, kansi nsuka ta kwisa ve na mbala mosi.”+10 Ebuna yandi tubilaka bo nde: “Insi mosi ta nwanisa insi ya nkaka,+ mpi kimfumu mosi ta nwanisa kimfumu ya nkaka.+11 Ntoto ta nikana ngolo, mpi nzala ti kipupa ta vanda na bisika ya mutindu na mutindu;+ mpi yo ta vanda ti mambu ya ke pesa boma mpi bidimbu ya nene ta vanda na zulu.12 “Kansi na ntwala nde mambu yai yonso kubwa, bantu ta kanga beno mpi ta monisa beno mpasi,+ bo ta pesa beno na basinagoga mpi bo ta tula beno na baboloko. Bo ta nata beno na ntwala ya bantotila mpi ya baguvernere sambu na zina na mono.+13 Yo ta pesa beno dibaku ya kuta kimbangi.14 Yo yina, beno baka lukanu na bantima na beno na kuyidika ve na ntwala mambu ya beno ta tuba ntangu bo ta sambisa beno,+15 sambu mono ta pesa beno bangogo mpi mayele yina bambeni na beno yonso ta kuka ve kunwanisa to kutudila ntembe.+16 Diaka, ata bibuti, bampangi, bantu ya dibuta, mpi banduku ta pesa beno na maboko ya bantu,* mpi bo ta fwa bankaka na kati na beno,+17 mpi bantu yonso ta menga beno sambu na zina na mono.+18 Kansi, ata nsuki mosi ve ya ntu na beno ta vila.+19 Kana beno kanga ntima, beno ta tanina luzingu na beno.*+20 “Kansi, ntangu beno ta mona basoda me ziunga+ Yeruzalemi, beno zaba nde lufwa na yo me finama.+21 Ebuna, bika bantu yina kele na Yudea kuyantika kutina na bangumba,+ bika bantu yina kele na kati na yo kubasika, mpi bika bantu yina kele na babwala ya pene-pene kukota ve na kati na yo,22 sambu yo kele bilumbu yina Nzambi ta pesa bantu ndola sambu mambu yonso yina bo me sonikaka kulungana.23 Mawa na bankento ya mavumu mpi na bankento yina ke nwisa bana na bilumbu yina!+ Sambu mpasi ya nene ta vanda na insi mpi bo ta pesa bantu yai ndola.24 Bo ta fwa bo na mbele ya bitumba mpi bo ta nata bo na kimpika na makanda yonso;+ mpi makanda* ta niata Yeruzalemi tii kuna bantangu ya bo me tulaka ya makanda* ta lungana.+25 “Diaka, bidimbu ta vanda na ntangu, na ngonda, mpi na bambwetete;+ mpi na ntoto makanda ta mona mpasi mingi sambu yo ta zaba ve kima ya kusala sambu na makelele ya ngolo ya nzadi-mungwa mpi kunikana na yo.26 Bantu ta bwa ngambu sambu na boma mpi sambu bo ke vingila mambu yina ta kwisa kubwa na ntoto ya mvimba, sambu bangolo ya zulu ta nikana.27 Ebuna bo ta mona Mwana ya muntu+ ke kwisa na kati ya dituti ti ngolo mpi nkembo ya nene.+28 Kansi ntangu mambu yai ta yantika kubwa, beno telama ya kusungama mpi beno tedimisa ba-ntu na beno, sambu luguluku na beno me finama.”29 Ebuna yandi pesaka bo mbandu mosi: “Beno tala nti ya bafige mpi banti yonso ya nkaka.+30 Kana yo me basisa matiti, beno ke monaka yo beno mosi mpi beno ke zabaka nde ntangu yai nsungi ya mvula me finama.31 Mutindu mosi mpi beno, kana beno mona mambu yai ke salama, beno zaba nde Kimfumu ya Nzambi me finama.32 Ya kieleka mono ke tubila beno nde ndonga yai ya bantu ta luta ve ata fioti na ntwala nde mambu yonso kubwa.+33 Zulu ti ntoto ta luta, kansi bangogo na mono ta luta ve ata fioti.+34 “Kansi, beno keba sambu bantima na beno kukuma ve ata fioti kizitu na kudia mbiki, na kulutisa ndilu na kunwa malafu,+ mpi na basusi ya luzingu,+ ebuna na kintulumukina kilumbu yina kubwila beno na mbala mosi35 bonso mutambu.+ Sambu yo ta bwila bantu yonso yina ke zingaka na ntoto ya mvimba.36 Yo yina, beno bikala ya kusikama,+ ntangu yonso beno bondila+ sambu beno nunga na kutina mambu yai yonso ya fwete bwa mpi na kutelama na ntwala ya Mwana ya muntu.”+37 Na mwini yandi vandaka kulonga na tempelo, kansi na mpimpa yandi vandaka kubasika mpi kukwenda kulala na ngumba ya bo ke bingaka Ngumba ya Banti ya Olive.38 Mpi bantu yonso vandaka kukwisa na suka-suka na tempelo sambu na kuwa yandi.
kon_Latn